הספרייה הנשיאותית והמוזיאון על שם רונלד רייגן

**הספרייה הנשיאותית והמוזיאון על שם רונלד רייגן** (באנגלית: The **Ronald Reagan Presidential Library and Museum**) הם הספרייה הנשיאותית על שם נשיא ארצות הברית לשעבר רונלד רייגן ומקום קבורתם שלו ושל רעייתו ננסי. הם ממוקמים בעיר סימי ואלי שבמדינת קליפורניה, כ-60 קילומטרים מצפון-מערב ללוס אנג'לס. המתחם, שנחנך ב-1991, הוא הגדול מבין 13 הספריות הנשיאותיות הפדרליות. הוא מנוהל על ידי מינהל הארכיונים והרשומות הלאומי של ארצות הברית.

כתובת המתחם היא הדרך הנשיאותית מס' 40 (40 Presidential Drive), לכבוד היות רייגן הנשיא ה-40 של ארצו.

## תולדות האתר
הספרייה הנשיאותית על שם רייגן נועדה לקום בתחומי אוניברסיטת סטנפורד שבקליפורניה והסכם על כך הושג ב-1984, אך בוטל ב-1987 ובאותה שנה נבחר האתר שבעיר סימי ואלי. בניית הספרייה החלה ב-1988. עלות הבניה (60 מיליון דולר) מומנה מתרומות פרטיות. חברת "שיש ירושלים" סיפקה אבן ירושלמית לבנייה. היא נחנכה ב-4 בנובמבר 1991, בטקס שבו נכחו באופן חסר תקדים בנוסף לרונלד וננסי רייגן גם הנשיא המכהן בוש ורעייתו והנשיאים לשעבר ניקסון, פורד וקרטר ונשותיהם, שאליהם הצטרפה הגברת הראשונה ליידי בירד ג'ונסון.

בעת פתיחתה הייתה הספרייה הגדולה שבספריות הנשיאותיות הפדרליות, בשטח של 14,200 מטר רבוע. היא איבדה תואר זה ב-2004 לטובת המרכז הנשיאותי על שם קלינטון בארקנסו. בשנה שלאחר מכן היא שבה להיות הספרייה הגדולה ביותר עם פתיחתו בשטחה של מבנה נוסף - ביתן חיל האוויר מספר אחד (ראו להלן) בשטח של 8,400 מטר רבוע.

בספרייה מתקיימים אירועים שונים בהשתתפות אישי ציבור ומנהיגים מחוץ לארצות הברית המבקרים בה. היא אירחה מספר עימותי בחירות של מועמדי המפלגה הרפובליקנית לנשיאות ארצות הברית לקראת הבחירות ב-2008, 2012, 2016 ו-2024. העימותים נערכו בביתן חיל האוויר מספר אחד.

ב-7 ביוני 2004, יומיים לאחר מותו של רייגן, הובא ארונו לספרייה והוצב באולם המבואה שלה, שם עבר קהל על פניו עד 9 ביוני. לאחר מכן הוטס הארון לטקסי פרידה בוושינגטון די. סי. וב-11 ביוני הובא שוב לספרייה. ב-12 לחודש הוטמן הארון בקבר הנשיאותי שנבנה בדרום-מערב המתחם כחלק מתוכנית הספרייה המקורית. ב-11 במרץ 2016 נקברה ננסי רייגן במקום לצד בעלה.

## אוספי הספרייה והמוזיאון
[250px|ממוזער|שמאל|[מטוס חיל האוויר מספר אחד, המוצג בביתן שבשם זה בספרייה, 2009]]
בספרייה מופקדות כלל הרשומות מתקופת נשיאותו של רונלד רייגן, ובכלל זה 50 מיליון דפי מסמכים, 1.6 מיליון תצלומים, סרטי צילום באורך של 500 אלף רגל ואלפי קלטות אודיו ווידאו. מופקדים בה גם מסמכים אישיים של רייגן, לרבות אלו משנות כהונתו כמושל קליפורניה.

המוצגים במוזיאון שבספרייה כלולים בתערוכות קבע ובתערוכות מתחלפות, הסוקרות את חייו של רייגן מאז ילדותו באילינוי ואת שנות כהונתו כמושל וכנשיא, לרבות ניסיון ההתנקשות בחייו ב-1981. בין השאר מוצג במוזיאון העתק מלא של החדר הסגלגל מהבית הלבן (העתקו מצוי גם בספריות נשיאותיות אחרות). מוצגים מיוחדים נוספים במוזיאון הם מכונית פורד מוסטנג ששימשה את רייגן בימיו כמושל, קטע מחומת ברלין ומטוס קרב מדגם F-14 טומקט שהשתתף בתקרית מפרץ סידרה ב-1981.

המוצג המיוחד ביותר שבמוזיאון מוצג בביתן חיל האוויר מספר 1. זהו מטוס בואינג 707 ששימש את נשיאי ארצות הברית מניקסון ועד בוש האב (1973 עד 1990; אז הוחלף על ידי מטוס בואינג 747 והפך למטוס גיבוי עד 2001). כדי להציגו בספרייה הוטס המטוס לנמל התעופה בסן ברנרדינו. שם פורק המטוס על ידי יצרניתו בואינג, הועבר בחלקים לספרייה והורכב שם, כשהוא מוצב על גבי כן בגובה של 7.6 מטרים. הביתן מכיל תערוכה נרחבת על כלי הרכב של נשיאי ארצות הברית ונסיעותיהם, לרבות מכונית נשיאותית, מסוק נשיאותי וכלי רכב לליווי הנשיא.300px|ממוזער|שמאל|מראה מכלול הספרייהבקמפוס הספרייה נמצאת גם כברת דשא המדמה חלק ממדשאת הבית הלבן.


קובץ:F-14-Reagan Library.jpg|מטוס F-14 טומקט המוצג בספרייה
קובץ:Berlin Wall at the Reagan Library.jpg|קטע מחומת ברלין המוצג בספרייה
קובץ:The Reagan Library memorial site where President Reagan was buried.jpg|חלקת הקבר של הנשיא רייגן (לפני מותה של רעייתו ננסי)
קובץ:President Ronald Reagan at a Rally for Senator David Durenberger in Minneapolis, Minnesota (cropped).jpg|הנשיא רונלד רייגן


## קישורים חיצוניים

* 

## הערות שוליים

רייגן
ספרייה
ספרייה